A pedagógusok túlterheltségére és a pálya elöregedésére figyelmeztetett Szabó Zsuzsa, a Pedagógusok Szakszervezetének (PSZ) elnöke a tömörülés pénteki budapesti tanévnyitó sajtótájékoztatóján. Az érdekvédelmi tömörülés vezetője kifejtette: az elmúlt tanévben a PSZ hat hónapon át küzdött a béremelésért, az óraszámok csökkentéséért, a munkaterhek mérsékléséért. Az adatok szerint egyre kevesebb pedagógus áll munkába, egyre több fiatal hagyja el a szakmát, és túl sokan mennek nyugdíjba. A szakma elhagyását az is okozza, hogy a kezdő pedagógusok bére nem haladja meg a szakmunkás minimálbért, és most sem lesz emelés.